Musée du Louvre

De **Musée du Louvre**, am Palais vum Louvre ass 1793 als *Musée Central des Arts* opgaangen. De Musée huet eng Sammlung vun iwwer 36.000 ausgestallten Exponater vun der Antiquitéit bis zum Enn vum 19. Joerhonnert. Donieft lagere weider 500.000 Wierker an Archive vum Musée.

Déi fréier franséisch Kinneksresidenz *Louvre* ass haut de weltwäit gréisste Musée, deem seng Sammlungen nieft dem British Museum zu London an dem Muséesensembel op der Museumsinsel zu Berlin zu de weltwäit bedeitendste gehéieren.

D'Gebai steet am Zentrum vu Paräis tëscht dem rietse Seineufer an der *rue de Rivoli*. De Bannenhaff läit op enger Linn mat der *[[Avenue des Champs-Élysées]]* a bilt domat den Urspronk vum sougenannten *[[Axe historique]]*, der historescher Achs.

## Geschicht
Dat éischt Gebai op der Plaz war eng Festung vun 1204, déi gebaut gouf fir den Zentrum vu Paräis ze protegéieren. Am Laf vun de Joerhonnerte gouf se en ettlechmol vergréissert, sou datt et no an no e riseg grousse Palais gouf. Am Mëttelalter stounge ronderëm Festungstierm fir kënnen eventuell Attacken, déi vun der Seine aus kéimen, ofzewieren. All d'franséisch Kinneken hunn dru bauen a vergréissere gelooss, woubäi déi decisiv Ëmännerungen am 16. Joerhonnert ausgefouert goufen.

Den 2. August 1546 huet de François I. dem Pierre Lescot, Architekt a Superintendant vun de Gebaier vum Louvre, den Optrag ginn, d'Festung ewechzerappen an en neit Gebai opzeriichten. Zu där Zäit hunn d'Fransouse gär d'italieenesch Architektur als Virbild geholl. Obschonn de Lescot a seng Nofollger vill franséisch Elementer mat afléisse gelooss hunn, kann de Louvre als dat éischt Gebai a Frankräich ugesi ginn, dat am italieenesche klassesche Stil gebaut gouf. De François I. ass scho 1547 gestuerwen a säin Nofollger den Henri II. ass mat de Pläng vu sengem Papp weidergefuer, sou datt d'Westfassad 1548 sou gutt wéi fäerdeg war. Nom Henri II. sengem Doud, ass seng Wittfra d'Catherine vu Medici mam Ausbau weidergefuer. Si huet 1564 de Palais des Tuileries baue gelooss, deen 1871 a Brand gestach gouf.

Obschonn de Louvre stänneg vergréissert gouf a vill Skulpturen a Biller do ausgestallt waren, hat en nach net de Charakter vun engem Musée am richtege Sënn vum Wuert, well déi meescht Tableauen an anere Schlässer vun de franséische Kinneken houngen, besonnesch zu Fontainebleau. E konnt éischter als representativ Wunneng betruecht ginn. An de Joerzéngten duerno goufen allerdéngs vill Tableaue vum fiichte Fontainebleau an de méi dréchene Louvre bruecht an et gouf eng Plaz fir e *Conservateur* geschaf. E war awer net fir jiddereen op an nëmmen de Kinnek an d'Haffleit haten Zougang zu de Säll mat de schéine Kollektiounen. Eng ganz Partie Meeschterwierker, déi haut de Stolz vum Louvre sinn, waren an den anere Schlässer, mat virop zu Versailles. De Kinnek huet och dacks senge Fiffien Tableaue geléint, wougéint d'Ëffentlechkeet, vun där net vill Leit wierklech un der Konscht intresséiert waren, déi Konschtwierker ni ze gesi krut.

Op Drock vun Enzyklopedisten a Konschtintresséierten, déi sech derfir agesat hunn, datt de Public déi Meeschterwierker och sollt kënne gesinn, gouf 1750 eng Ausstellung am Palais du Luxembourg organiséiert, well den Zoustand vum Louvre déi Zäit vill ze wënschen iwwreg gelooss huet. Eréischt mat der Franséischer Revolutioun an der Herrschaft vum Napoleon huet sech alles séier geännert. D'Konschtwierker déi der Kroun an dem Adel gehéiert hunn, goufe beschlagnaamt fir se kënnen dem Vollek ze weisen. Mat engem Dekreet vum 27. Juli 1793 gouf de *Musée Central des Arts* gegrënnt, mä d'Konschtwierker waren nach op e puer Gebaier verdeelt, well d'Säll vum Louvre an engem ganz schappegen Zoustand waren.

Wéi de Musée 1793 opgoung war just eng *Grande Galerie* laanscht d'Seine fir de Public op. Wéi den Napoleon bis um Rudder war, gouf déi representativ *Cour Carrée* déi op den éischte Pläng virgesi war, fäerdeg ausgebaut. Vun de Konschtwierker déi ee grousse Wäert duergestallt hunn, gouf e geneeën Inventaire opgestallt, wat indirekt d'Konschtgeschicht an d'wëssenschaftlech Fuerschung beaflosst huet.

Den 28. November 1802 gouf de Barong Dominique-Vivant Denon, deen den Napoleon op senger Campagne an Egypte begleet hat, Generaldirekter vum Musée. Dem Dominique Vivant Denon säin Zil war et, de Musée zum 'schéinste Musée am Universum' ze verwandelen. Hien huet den Napoleon op senge Feldzich begleet a bei de Konschtwierker beroden, déi als Troheeë sollte mat op Paräis geholl ginn an dem Vollek an Ausstellungen am *Musée Napoleon* gewise ginn. Am Numm vum Keeser huet hien och Konschtwierker bei Kënschtler bestallt, déi dann all zwee Joer op engem Salon ausgestallt goufen. Hie behoul déi Plaz och nodeems den Napoleon ofgedankt hat an de Musée nees *Louvre* housch. No den *[[Honnert Deeg]]* hat hien déi traureg Missioun fir mat den Alliéierte vun der siwenter Koalitioun iwwer d'Restitutioun vun de Konschtwierker ze verhandelen. Wéi dat bis ofgeschloss war, huet hien dem Louis XVIII. seng Demissioun agereecht.

Well dem François I. seng Kollektiounen, déi vu sengen Nofollger och nach gutt komplettéiert gi waren, grouss genuch waren, konnten d'Säll vum Louvre awer opgefëllt ginn. D'Regierungen am 19. Joerhonnert hunn et als eng Flicht gesinn dat ugefaangent Wierk weiderzeféieren, an och datt een et net dem Zoufall sollt iwwerloosse fir d'Kollektiounen ze vergréisseren, an dat an där Mooss datt souguer den Impressionisten, déi am Ufank déck bekämpft a lächerlech gemaach goufen, d'Diere vum Muséée opgemaach goufen. Well et u Plaz feel,t gi vill rezent Ukeef a Gebaier baussent dem Louvre ënnerbruecht. De Louvre bitt sou eng allgemeng Vue iwwer d'Konscht, vu senger Kreatioun 1793 un, bis 1870. Et sinn awer net nëmme Wierker vu grousse Moler do ausgestallt, mä och Skulpturen a Statuen, ënner anerem aus Egypten an aus der griichescher Antikitéit.

### De ''Grand Louvre''
 

## De Musée du Louvre haut

### Ausstellungen am Louvre
De Musée du Louvre ass an 8 Ausstellungsberäicher agedeelt:
*Orientalesch Sammlungen
*Egyptesch Sammlungen
*Skulpturen
*Tableauen
*Griichesch, etruskesch a réimesch Sammlungen
*Islamesch Konscht
*Graphik

### Bekannt Wierker am Musée du Louvre (Auswiel)
#### Antikitéit
* Codex vum Hammurabi
* D*'[[Venus vu Milo]]*, Alexander vun Antiochia, 110 v. Chr

#### Mëttelalter
**La vraie Croix*, Simon Marmion (1430-1489)
**Le mariage mystique de sainte Catherine*, Hans Memling (1440-1494)
** Saint François d'Assise*, Giotto di Bondone
**Martyre des Saints Dôme et Damien*, Giovanni Angelico da Fiesole (1387-1455)
**Pietà de Villeneuve-lès-Avignon*, onbekannt den Enguerrand Charonton gëtt als ee vun de méiglechen Auteuren ugesinn
**Messe de saint Grégoire* onbkannte Mole aus der *École d'Amiens* (ëm 1440)
**Communion de saint Denis*, Henri Bellechose, (1415-1440)
**Juvénal des Ursins*, Jean Fouquet (1420-1480)
**La Vierge du chancelier Rolin*, Jan van Eyck (1390-1441)
#### Renaissance

**[[:File:Portrait d'une princesse de la Maison d'Este - Pisanello - Musée du Louvre Peintures RF 766.jpg|Prinzessin aus dem Haus Este]]*, Pisanello
**Kräizegung*, Andrea Mantegna, 1457-1459
* *Christus dee seent*, Giovanni Bellini, tëscht 1494 a 1470 
**D'Jongfra*, Sandro Botticelli, ëm 1472
* Autopotrait vum Albrect Dürer, 1493
**[[Mona Lisa]]*, Leonardo da Vinci, tëscht 1503 a 1506
**D'Hochzäit vu Kana*, Paolo Veronese, 1563
* *Elisabeth vun Éisträich* François Clourt, ëm 1570
**De Schwur vun den Horatier*, Jacques-Louis David, 1784
**D'Kréinung vum Napoleon*, Jacques-Louis David, 1807
**Floss vun der Medusa*, Théodore Géricault, 1819
**D'Fräiheet féiert d'Vollek*, Eugène Delacroix, 1830
**Tierkescht Bad*, Jean-Auguste-Dominique Ingres, 1859

## Architektur vum Musée du Louvre
Am Joer 1983 krut de chineesesch-amerikaneschen Architekt Ieoh Ming Pei vum franséische President François Mitterand den Optrag fir de Musée nei z'organiséieren an en neien, zentralen Agank ze schafen. Hien huet duerfir déi bekannt Glaspyramid entworf, déi 1989 ageweit gouf. Déi Glaspyramid war ëmstridden a gouf vill kritiséiert. Haut ass s'e Symbol vum Musée du Louvre an eng beléift Touristenattraktioun.

## Konscht aus der Kolonialzäit
Am Mäerz 2018 huet de franséische President Emmanuel Macron e Rapport iwwer d'Konschtwierker aus der Kolonialzäit an Optrag ginn. Hie wollt wëssen, wat Frankräich soll mat deene Konschtwierker maachen.

D'Auteure Bénédicte Savoy a Felwine Sarralle empfeelen an deem Rapport, zéngdausende Wierker an hir Ursprongslänner zeréckzeginn. Déi Wierker waren tëschent 1885 an 1960 ausgeraibert ginn. Fir d'éischt soll en Inventaire gemaach ginn, duerno en Dialog tëscht Frankräich an dem jeeweils concernéierte Land. An enger drëtter Phas sollen d'Wierker zréckgoen.

## Um Spaweck

* Musée du Louvre